Tweede verdagte vas ná moord op skoolmeisieArgieffoto ŉ Tweede verdagte is Donderdag in hegtenis geneem in verband met die moord op ŉ 14-jarige meisie van Soweto in Gauteng. Die man is vroegoggend in White City in Soweto vasgetrek. Dit volg nadat die eerste verdagte reeds Dinsdag in hegtenis geneem is. Albei verdagtes sal na verwagting vandag in die Protea-landdroshof in Soweto verskyn. Hulle word aangekla van die moord op die gr. 9-leerder aan die Aurora Girls High School. Haar liggaam is Vrydag in ŉ veld in die Emdeni-uitbreiding van Soweto gevind. Sy het die vorige dag verdwyn. Maroela Media het vroeër berig die meisie het Donderdag na ŉ winkel in Dobsonville in Soweto gestap om goed te gaan koop. Sy het by haar terugkeer tuis besef sy het ŉ paar items vergeet. Die meisie het toe glo weer teen 17:00 se kant winkel toe gestap, maar nooit teruggekeer huis toe nie. Haar familie het na haar begin soek, maar kon haar nie opspoor nie. Hulle het haar as vermis by die plaaslike polisiestasie aangemeld. Haar liggaam is Vrydag gevind. Daar word in dié stadium vermoed dat sy boonop verkrag is. Kapt. Kay Makhubele, woordvoerder van die polisie, het vroeër gesê die motief agter die moord is in dié stadium nog onbekend. Lt.genl. Elias Mawela, die provinsiale kommissaris, het die ondersoekspan geloof vir hulle harde werk om die verdagtes so vinnig vas te trek.